《岁暮简张梅閒》
元代·周霆震

忆昔慕远游，朝华沐春露。焉知丧乱后，林杪秋叶蠹。

閒关西州门，寒日收踽步。尚馀平生友，示我广平赋。

耿耿河汉辉，幽幽冰雪度。终惭媚求悦，宁悔贞取妒。

朗吟发孤音，明月落庭户。世事殊未涯，岁年忽云暮。

有美君子心，永言金石固。

作者简介：（公元一二九二年至一三七九年）字亨远，安成（一作安福）人。生于元世祖至元二十九年，卒于明太祖洪武十二年，年八十八岁。以先世居石门田西，自号石田子初，省称石初。多从宋诸遗老游，得其绪论。延佑中，（公元一三一七年）再试不售，遂杜门谢客，专意于诗古文。霆震亲见元代之盛，又亲见元代之亡，故其诗忧时伤乱，感情至深。所著石初集十卷，附录一卷，《四库总目》人目为元末之诗史。